Diari Oficial de la Generalitat Valenciana


Sumari del DOGV 9444, del 07-10-2022 (2022/9126)

RESOLUCIÓ de 5 d'octubre de 2022, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal dels serveis de transport públic per als joves en el TRAM de Castelló de la Plana i la xarxa del TRAM d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9444

Data del DOGV
:   07-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9126


Data del document
:   05-10-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * tarifa de transport

RESOLUCIÓ de 5 d'octubre de 2022, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal dels serveis de transport públic per als joves en el TRAM de Castelló de la Plana i la xarxa del TRAM d'Alacant. [2022/9126]  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol (modificada per la Llei orgànica 1/2006, de 10 d'abril), atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
Per la seua part, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
  
Les tarifes dels títols de transport es van establir en l'Ordre 4/2022, de 13 de juny, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant. Per al TRAM de Castelló de la Plana, en l'article 13, es preveu com a títol propi de la Generalitat el denominat «títol d'acords», que pot dirigir-se a col·lectius específics. Així mateix, per al TRAM d'Alacant, en l'article 10, es preveu com a títol propi d'FGV el títol 24 Hores, i en l'article 11 es preveu la possibilitat d'establir reduccions de la tarifa per a col·lectius específics orientada a la promoció del transport públic.  
  
Mitjançant la Resolució de 4 d'agost de 2022, es va disposar la reducció temporal del 30 % en el preu de venda dels títols multiviatge ?exclòs el bitllet d'anada i tornada- en el TRAM de Castelló de la Plana i el TRAM d'Alacant fins al 31 de desembre, a l'empara del Reial decret llei 11/2022, de 25 de juny, pel qual s'adopten i es prorroguen determinades mesures per a respondre a les conseqüències econòmiques i socials de la guerra a Ucraïna, per a fer front a situacions de vulnerabilitat social i econòmica, i per a la recuperació econòmica i social de l'illa de la Palma.  
A fi de coadjuvar a fer front a situacions de vulnerabilitat social i econòmica, es pretén, mitjançant aquesta resolució, fomentar l'ús del transport públic en un context d'alts preus de l'energia i dels combustibles, i a aquest efecte establir la gratuïtat o reducció total temporal de la tarifa aplicada als joves fins a 30 anys, inclusivament, en el TRAM d'Alacant, i adequar les condicions del títol 24 Hores, i en el TRAM de Castelló de la Plana, i adequar les condicions del títol d'acords.  
  
Per això, en virtut del que es disposa en l'article 28.ll de la Llei 5/1983, de 30 de desembre, del Consell, en relació amb l'article 39 de la Llei 6/2011, d'1 d'abril, de mobilitat de la Comunitat Valenciana, i a proposta de la Direcció General d'Obres Públiques, Transport i Mobilitat Sostenible i del Consell d'Administració de Ferrocarrils de la Generalitat Valenciana pel que fa a la xarxa del TRAM d'Alacant, resolc:  
  
  
Primer. Gratuïtat temporal de les tarifes per a joves en el TRAM de Castelló de la Plana  
1. Establir temporalment un títol d'acord en el TRAM de Castelló de la Plana, gratuït per a les persones menors de 31 anys en el moment de la sol·licitud, des de les 6.00 del matí del dia 9 d'octubre fins al 31 de desembre de 2022, inclòs.  
2. El títol serà personal i intransferible i podrà ser utilitzat exclusivament en els serveis del TRAM de Castelló de la Plana.  
3. Les persones interessades a obtindre el títol hauran de presentar DNI, NIE o passaport en vigor a fi d'acreditar que compleixen el requisit d'edat. El títol es podrà obtindre en l'oficina d'atenció al client del TRAM de Castelló de la Plana, situada al carrer de Carcaixent, 1, baixos, de Castelló de la Plana. Els terminis per a l'obtenció del títol seran objecte de comunicació i informació per xarxes socials i via web.  
  
Segon. Reducció temporal total per al col·lectiu de persones menors de 31 anys en el TRAM d'Alacant  
1. L'aplicació per a les persones menors de 31 anys, en el moment de la sol·licitud, d'una reducció temporal total de la tarifa del títol propi d'FGV 24 Hores del TRAM d'Alacant, des de les 6.00 del matí del dia 9 d'octubre fins al 31 de desembre de 2022, inclòs. Així mateix, es modifiquen temporalment les condicions d'utilització de l'esmentat títol 24 Hores i s'estableix la seua vigència fins al 31 de desembre de 2022, inclòs, amb independència de la data de l'adquisició.  
  
2. El títol serà personal i intransferible i podrà ser utilitzat exclusivament en els serveis del TRAM d'Alacant.  
3. Les persones interessades a obtindre el títol hauran de presentar DNI, NIE o passaport en vigor a fi d'acreditar que compleixen el requisit d'edat. Els terminis i llocs d'obtenció del títol seran objecte de comunicació i informació per xarxes socials i via web.  
  
Tercer. Habilitació  
1. Es faculta la directora general d'Obres Públiques, Transport i Mobilitat Sostenible per a la realització de totes les accions que siguen necessàries per a l'aplicació i l'execució d'aquesta resolució en el TRAM de Castelló de la Plana, i, en particular, per a impulsar la tramitació de l'acord amb l'operador.  
2. Es faculta la directora gerent de Ferrocarrils de la Generalitat Valenciana per a la realització de totes les accions que siguen necessàries per a l'aplicació i l'execució d'aquesta resolució en la xarxa del TRAM d'Alacant.  
  
Tercer. Efectes  
La present resolució tindrà efectes des del dia de la signatura.  
  
Contra aquesta resolució, que posa fi a la via administrativa, es podrà interposar, potestativament, un recurs de reposició en el termini d'un mes, comptat des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la publicació en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 5 d'octubre de 2022.- La consellera de Política Territorial, Obres Públiques i Mobilitat: Rebeca Torró Soler.